燕子龕禪師
作者：王維
朝代：唐

paragraphs: 山中燕子龕，路劇羊腸惡。
裂地競盤屈，插天多峭崿。
瀑泉吼而噴，怪石看欲落。
伯禹訪未知，五丁愁不鑿。
上人無生緣，生長居紫閣。
六時自搥磬，一飲常帶索。
種田燒白雲，斫漆響丹壑。
行隨拾栗猿，歸對巢松鶴。
時許山神請，偶逢洞仙博。
救世多慈悲，即心無行作。
周商倦積阻，蜀物多淹泊。
巖腹乍旁穿，澗脣時外拓。
橋因倒樹架，柵值垂藤縛。
鳥道悉已平，龍宮爲之涸。
跳波誰揭厲，絕壁免捫摸。
山木日陰陰，結跏歸舊林。
一向石門裏，任君春草深。